Bank og Monument undergrunnsstasjoner

Bank og Monument stasjoner er to stasjoner i Londons undergrunnsbane som har blitt forbundet slik at de har blitt til en stasjon med to innganger og to forskjellige navn ved disse inngangene. Komplekset ligger i kollektivsone 1, i det sentrale London.

Bank-delen har navn etter Bank of England, som ligger rett ved. Den betjener linjene Central, Northern og Waterloo & City. På sistnevnte er den en av bare to stasjoner som utgjør hele linjen. Den er også endestasjon for Docklands Light Railway (DLR).

Monument-delen, med navn etter Monument, minnesmerket over bybrannen i London 1666, betjener linjene Circle og District.

Londons første offentlige toalett lå i Bank-delen, rett ved Royal Exchange-utgangen. 

Bank of England-utgangen er bygget inn i selve banken, og er derfor fredet. Den er den eneste fredede bygning i undergrunnsnettet av grade I, den høyeste kategorien av bevaringsverdige bygninger.

Historie

Metropolitan Inner Circle Completion Railway

Monument-delen åpnet i 1884 på det som skulle bli linjene District og Circle. Linjen hadde opprinnelig brukt en annen stasjon, men på grunn av problemer i samarbeidet mellom to selskaper ble det bygget en egen.

Waterloo & City Railway Company

Selskapet Waterloo & City Railway Company anla en linje fram til stasjonen i 1898. Deres stasjon het opprinnelig City, etter City of London. Denne ble etterhvert inkorporert i Bank-delen.

City & South London Railway

Den første stasjonen med navnet Bank åpnet i 1900, da det som nå er Northern-linjen utvidet linjen fram til Moorgate. Selskapet stengte samtidig sin gamle endestasjon i området, King William Street. 

Ettersom tomteprisene var svært høye i området gikk selskapet til det uvanlige skritt å forhandle fram kjøp av en del av krypten i kirken St. Mary Woolnoth. Dette førte til at man måtte flytte flere kister og støtte opp hjørnene på kirken. Selv om det er installert rulletrapper er det fortsatt mulig å bruke heisene, som har inngang fra den gamle krypten.

Central London Railway

30. juli 1900 ble Bank-delen stasjon for dagens Central-linje. Plattformen er sterkt buet på grunn av behovet for å legge den direkte under Threadneedle Street og Poultry, slik at man kunne slippe å kompesere huseiere for vibrasjoner. Det er derfor ikke mulig å se den ene enden av plattformen fra den andre. 

Stasjonen ble bygget fullstendig under bakkenivå, på grunn av de høye tomteprisene. For å ikke underminere veikrysset over måtte det brukes separate heissjakter for de forskjellige plattformene, og det var derfor ikke før man innførte rulletrapper i 1920-årene at det var mulig med direkte overgang mellom linjene uten å måtte opp i billetthallen for å skifte heis først. 

11. januar 1941 ble Central-linjens billetthall truffet direkte av en tysk flybombe. Området ble antagelig bombet spesielt hardt på grunn av at Bank of England ligger der. Royal Exhange og Mansion House kollapset ned i undergrunnsstasjonen, og 56 mennesker omkom. 

I 1933 ble det installert en rulletrapp som gjorde det mulig å gå direkte mellom Monument og Bank. Stasjonene skiftet da navn til Monument-for-Bank og Bank-for-Monument. Dette var det første skrittet mot full sammenslåing av stasjonene.

DLR

LR la en tunnel inn til stasjonen under Central-linjens tunnel. Plattformen ble åpnet i 1991, og er forbundet med andre plattformer via gangtunneler. På grunn av det kompliserte systemet av tunneler mellom de forskjellige linjene kalles stasjonen ofte The Worm («Marken») av de ansatte.  

Katastrofeøvelse

7. september 2003 ble Bank-delen brukt til en katastrofeøvelse. Den var en av de største og mest realistiske av slike øvelser som er utført i Storbritannia, og involverte politiet, brannvesenet, ambulansetjenesten og personalet på undergrunnsbanen. Målet var å utrede beredskapen i tilfelle et angrep med kjemiske, biologiske eller kjernefysiske våpen. 

|}
 Eksterne lenker 
 Bank Hub Stop
 Mill East Underground Station

Kategori:Stasjoner på Circle-linjen
Kategori:Stasjoner på District-linjen
Kategori:Stasjoner på Central-linjen
Kategori:Stasjoner på Northern-linjen
Kategori:Stasjoner på Waterloo & City-linjen
Kategori:Stasjoner på Docklands Light Railway
Kategori:Vernede byggverk i London
Kategori:City of London
Kategori:Jernbanestasjoner åpnet i 1884
Kategori:Jernbanestasjoner åpnet i 1900
Kategori:1884 i England
Kategori:1900 i England